Document ID: /roh_data/filtered/fineweb-2-filterrobots_roh.jsonl.gz/45543

L’idea da fundar ina communitad che viva ina per l’autra ed in cun l’autra è dapi onns en il chau da l'iniziant Marco Küng. El abitescha dapi in temp en Lumnezia a Vattiz ed ha fundà cun pliras autras persunas il project che sa basa sin las ponderaziuns dal professur tudestg Ralf Otterpohl. Lez vul cun sias ideas crear structuras pitschnas agraras sco cuntramoviment a l’urbanisaziun. Sin questas ponderaziuns sa basa era l’idea dal Nov vitg Surselva. Otterpohl polarisescha el è enconuschent per ideas conspiraturas dentant era per sia lavur scientifica davart co reactivar l’economia da muntogna e rurala, questa lavura stettia qua en il center, declera Marco Küng.
Gruppa da coc cun finamiras concretas
La gruppa da coc s’inscuntra regularmain e discutescha sur d’in sboz per ina sort contract, declera Marco Küng. Impurtant saja da definir tschertas chaussas, per exempel quantas giadas s’inscuntran las commembras ed ils commembers e tge che capita per exempel sche las reglas na vegnan betg resguardadas, declera l’um ch’ha emprendì rumantsch e chanta activamain en il chor da Vignogn. Ma els veglian surtut crear in spazi nua che la convivenza saja pli impurtanta e nua che mintg’in gida a mintg’in. En tut s’interesseschan per il project radund 100 persunas, surtut da la Bassa, ma era da la Surselva. L’idea saja da cumprar ina chasa communabla, nua ch’ins po porscher seminaris e pussaivladads d’inscunters, ma concret na saja quai anc betg, declera Küng.
La finamira è da fundar ina communitad
Ina secta na sajan els betg, ma ina communitad che veglia viver pli sapientivamain en furmas da sa nutrir ma era da la convivenza. Uschia saja era planisà da realisar cun il temp ina scola, ma l’emprim vegnian els a viver normal sco fin ussa. La finamira a mesa e lunga vista saja dentant che pliras famiglias u era persunas vegnian a viver en Surselva ed uschia a procurar per in cuntramoviment al svilup demografic. Ma l’emprim stoppian els sco gruppa vegnir concrets cun lur plans ed alura possian ils proxims pass vegnir fatgs. «Sche tut va bain avain nus sin la fin da quest onn nossas finamiras sin maisa e nus pudain alura cumenzar cun la nova furma da convivenza», declera Küng.